  Виталий Пронин «Сӧсырмем» муртлы нырысетӥ юрттэт сётэ Эграысь Александр Иванов. Туспуктэм - «МЧС Удмуртии» огинлэн «ВКонтакте» бамысьтыз.29-тӥ пӧсьтолэзе шаерысьтымы усто тылпу кысӥсь доброволецъёс пӧлын вожвылъяськон ортчиз. Ижевске люкаськылӥзы ас ёросъёсазы вормисе потэм 10 доброволецъёс.Доброволецъёслэн ӵошатсконъёссы нырысь ик ёросъёсын ортчизы. Кылсярысь, Эгра ёросэ вуылӥзы Якшур-Бӧдья, Дэбес, Красногорск ёросъёсысь тылпу кысӥсьёс. Та ӵошатсконын вормиз Эграысь Александр Иванов, со ик гарнизонысь доброволецъёслэсь данзэс утьыны Ижевске ветлӥз. Соослы кулэ вал юанъёслы валэктон сётыны, ӝог дӥсяськыны, нырысетӥ юрттэт сётыны но тылпу кысон машина бордысь ву гумыостышонер кыскыны. Эграысь Александр Иванов шаерамы но устоез луиз. 2-тӥ но 3-тӥ инты басьтӥзы Камбаркаысь Николай Ехлаков но Можга ёросысь Пычас муниципал кылдытэтысь Василий Кириллов.— Тылпу кысон удысын ужасьёслы 2014-тӥ арысенюрттӥськисько, — шуэ Александр Иванов, — Эграысь 31 номеро часть борды юнматэмын, пожарнойёс сямен, 3 нуналлы одӥг пол дежурить кариськомы. Дежурствоын ӧвӧл ке но, кытысь ке гомась тылэз яке ӵынэз адӟиськомы ке, пожарной частьысь юрттыны курыса жингыртэмзэс витьытэк ик, кылдэм югдурез эскерыны мынӥськомы.Александр Иванов лэсьтӥськон удысын тырше, юрттыны курыса пожарнойёслы ас мылкыд каремезъя юрттэ. Тылпу кысонэ берлозэ тулыс ветлэм. Ваньмон дыръяз бызьылэ, великен ворттылэ, турникын ӝутъяське. Спортэн эшъяськемез ик, пе, элькун ӵошатсконын вормон басьтыны юрттӥз. Табере Эграысь доброволецлы шаермылэсь данзэ утёно луоз Приволжск федерал округын. А. Иванов малпа ӵемгес ветлыны тылпу кысонъя часте — пожарнойёс бордын быгатонлыкъёссэ волятыны. Валентина Емельянова  